නැෙඟනහිර, උතුරු මැද සහ සබරගමුව පළාත් සභා ඡන්ද විමසීම ගැටුම්වලින් තොරව සාමකාමී වාතාවරණයක් යටතේ පැවැත්වීමට හැකි වීම පිළිබඳ බෙහෙවින් සතුටට පත් වන බව ද මැතිවරණය සාමකාමීව පැවැතිවීමට සහයෝගය දුන් සැම දෙනාටම ස්තුතිය පළ කරන බවද මැතිවරණ කොමසාරිස් මහින්ද දේශප්‍රිය මහතා මැතිවරණය අවසන් වීමෙන් පසු ඊයේ (09) නිකුත් කළ නිවේදනයේ සඳහන් වේ.පූර්ව ඡන්ද විමසීම් කාල පරිච්ඡේදයේදී එකම පක්ෂයේ අපේක්‍ෂකයන් එකිනෙකාට එරෙහිව ප්‍රචණ්ඩකාරී ලෙස ඡන්ද විමසීම් නීති උල්ලංඝනය කරමින් මනාප තරගයක යෙදීම දක්නට ලැබුණද මැතිවරණය පැවැති දින කිසිදු ප්‍රචණ්ඩ ක්‍රියාවක් සිදු නොවූ බව ද මැතිවරණ කොමසාරිස්වරයාගේ නිවේදනයේ දැක්වේ.ඡන්ද විමසීම සාර්ථකව අවසන් කිරීම සඳහා සහයෝගය ලබා දුන් දිස්ත්‍රික්ක හතෙහි දිස්ත්‍රික් තේරීම් භාර නිලධාරීන්, ප්‍රාදේශීය ලේකම්වරුන් සහ එම කාර්ය මණ්ඩලවලට, මැතිවරණ දෙපාර්තමේන්තුවේ ප්‍රධාන කාර්යාලයේ සහ දිස්ත්‍රික් කාර්යාලවල නිලධාරීන්ට ද මැතිවරණ කොමසාරිස්වරයා ස්තුතිය පළ කරයි.මැතිවරණයේ ආරක්‍ෂක කටයුතු නිසි අයුරින් සිදු කළ පොලිසියේ සහ ආරක්‍ෂක අංශයේ සියලු නිලධාරීන්ටද, රජයේ මුද්‍රණ දෙපාර්තමේන්තුව ඇතුළු මැතිවරණ කටයුතුවලට සහයෝගය දුන් සියලු රජයේ ආයතනවලට සහ නිලධාරීන්ටද මැතිවරණ කටයුතු නිසි පරිදි වාර්තා කළ ජනමාධ්‍යයන්ට ද මැතිවරණ කොමසාරිස්වරයා ස්තුතිය පළ කරයි.ඡන්දය පාවිච්චි කළ සියලු ඡන්දදායකයන්ට විශේෂයෙන්ම ස්තුතිය පළ කරන මැතිවරණ කොමසාරිස්වරයා ඡන්ද විමසීම නිසි ලෙස පැවැත්වීම සඳහා සහයෝගය ලබා දුන් දේශපාලන පක්‍ෂ නායකයන්, පක්‍ෂ ලේකම්වරුන් සහ ස්වාධීන කණ්ඩායම්වල අපේක්‍ෂකයන් වෙත ද ස්තුතිය පළ කරයි..